**Για ένα Δημόσιο Δωρεάν και Δημοκρατικό Πανεπιστήμιο**

Αν θέλουμε να κατανοήσουμε τις διεργασίες που συντελούνται στην τριτοβάθμια εκπαίδευση, δεν μπορούμε να περιορίσουμε την οπτική μας μόνο στους τέσσερις τοίχους που περικλείουν το Πανεπιστήμιο. Η σύγκρουση που διεξάγεται εντός των ΑΕΙ, εδράζεται στην σύγκρουση που διεξάγεται για τον συνολικότερο τρόπο οργάνωσης της κοινωνίας.

**Ο νεοφιλελευθερισμός στην μεγάλη του εικόνα**

Η λέξη κλειδί της λειτουργίας του νεοφιλελευθερισμού έναντι των δημόσιων κοινωνικών αγαθών είναι η λέξη απορρύθμιση. Από την δεκαετία του ‘50 το μεταπολεμικό κοινωνικό συμβόλαιο προσδιορίζεται εκτός των άλλων, από τη δυναμική του εργατικού κινήματος και των κοινωνικών αγώνων. Σε μια σειρά καπιταλιστικών ευρωπαϊκών χωρών, τα εργασιακά δικαιώματα και η προστασία των δημοσίων αγαθών, αποτελούν λαϊκές κατακτήσεις και αποκτούν θεσμική υπόσταση. Με την κυριαρχία του νεοφιλελευθερισμού και στη συνέχεια την πτώση του "υπαρκτού σοσιαλισμού", οι κοινωνικές δυνάμεις υποχωρούν και οι λαϊκές κατακτήσεις βρίσκονται υπό διαρκή συρρίκνωση. Βασικά κοινωνικά αγαθά μετατρέπονται σταδιακά σε πεδία κερδοφορίας και επιχειρηματικής δραστηριότητας. Η εργασία, η δημόσια παιδεία και η υγεία βρίσκονται στο στόχαστρο των νεοφιλελεύθερων δυνάμεων.

Εδώ και δεκαετίες, η οικονομική και η κοινωνική οργάνωση οριοθετούνται από την ασυδοσία της ελεύθερης αγοράς. Μέσω της λεγόμενης αυτορύθμισης και διεύρυνσης του ανταγωνισμού οδηγεί, όπως ισχυρίζονται οι νεοφιλελεύθεροι ταγοί, τις κοινωνίες στην πρόοδο, αναβαθμίζοντας το βιοτικό επίπεδο των ανθρώπων. Μια αφήγηση η οποία προσκρούει πάνω στην διόγκωση των κοινωνικών ανισοτήτων, την όξυνση των ταξικών φραγμών και την απαξίωση της Δημοκρατίας και της συλλογικής ευημερίας. Η αυτορύθμιση της αγοράς, "απορύθμισε" τα κοινωνικά κεκτημένα, φέροντας στην επιφάνεια ένα συντεταγμένο σχέδιο ολοκληρωτικών αλλαγών σε κάθε πτυχή της ανθρώπινης ζωής και κοινωνικής οργάνωσης.

**Το Πανεπιστήμιο ως πεδίο (και) ιδεολογικής σύγκρουσης**

Η εκπαιδευτική αναδιάρθρωση που συντελείται σήμερα από την κυβέρνηση της ΝΔ, θεμελιώνεται στην απορρύθμιση του Δημόσιου-Δωρεάν και Δημοκρατικού χαρακτήρα της εκπαίδευσης και είναι άρρηκτα συνδεδεμένη με το μοντέλο της εργασίας. Στοχεύει στην μετατροπή της γνώσης σε προνόμιο για λίγους, αντιμετωπίζει το πανεπιστήμιο ως άλλο ένα πεδίο κερδοφορίας και διαμορφώνει το πρότυπο του αυριανού εργαζόμενου που θα ανταποκρίνεται πλήρως στις ανάγκες της αγοράς. Μία πραγματικά ανταγωνιστική, προς το υπάρχον, πολιτική πρακτική οφείλει να αμφισβητήσει το κυρίαρχο μοντέλο εργασίας και τους όρους που συγκροτούνται τα τρία παραπάνω μέτωπα.

**Η γνώση είναι δύναμη αλλαγής**

Η γνώση αποτελεί πεδίο σύγκρουσης μεταξύ των δυνάμεων της προόδου και της συντήρησης στο χώρο της εκπαίδευσης. Οι δυνάμεις του νεοφιλελευθερισμού ευαγγελίζονται πανεπιστήμια “επιχειρήσεις”, που λειτουργούν και οργανώνονται αποκλειστικά στη βάση της οικονομικής ιδιοτέλειας. Η αγορά είναι αυτή που έχει τον πρώτο λόγο σχετικά με το πόσοι μαθαίνουν, τι μαθαίνουν και τον τρόπο με τον οποίο μαθαίνουν. Στο εσωτερικό τους λαμβάνει χώρα μια διαδικασία παροχής κατακερματισμένης γνώσης. Σκοπός είναι οι αυριανοί επιστήμονες να χαρακτηρίζονται από τεχνοκρατική επάρκεια, όχι, όμως, από επιστημονικό βάθος, γεγονός που θα τους καθιστά “ευέλικτους” στην αγορά εργασίας.

Από την άλλη, η Αριστερά αγωνίζεται για ένα Πανεπιστήμιο μοχλό κοινωνικής προόδου και ευημερίας, που αφουγκράζεται την κοινωνία και τις ανάγκες της. Για επιστήμονες με ολόπλευρη γνώση του αντικειμένου τους, που αναπτύσσουν κοινωνική συνείδηση, συμβάλλοντας στο τέλος της μέρας στη συλλογική πρόοδο. Για έρευνα πραγματικά ελεύθερη, που δεν υποτάσσεται και δεν καθοδηγείται από κάθε λογής συμφέροντα. Αλλά, εντάσσεται σε ένα συνολικό πρόγραμμα αλλαγής του παραγωγικού μοντέλου και άμβλυνσης των κοινωνικών ανισοτήτων που δίνει την δυνατότητα στην νέα γενιά να μείνει στη χώρα και να δημιουργήσει.

**Για να σπουδάσουμε πρέπει πρώτα να ζήσουμε**

Η συνθήκη της πανδημίας, το τεράστιο κύμα ακρίβειας, οι επάλληλες οικονομικές κρίσεις, η κατακόρυφη άνοδος των ενοικίων έχουν δημιουργήσει μια ασφυκτική κατάσταση. Το εισόδημα των φοιτητών εξανεμίζεται στα μισά κάθε μήνα. Αρκετοί αναγκάζονται παράλληλα με τις σπουδές, να εργαστούν για να ανταπεξέλθουν. Κακοπληρωμένες δουλειές και μαύρη εργασία συνθέτουν μία ζοφερή πραγματικότητα. Παράλληλα όπως αποδείχθηκε η απαξίωση της φοιτητικής μέριμνας εν μέσω πανδημίας, αποτέλεσε στρατηγική επιλογή για την κυβέρνηση. Είδαμε τις φοιτητικές εστίες και τις λέσχες να κλείνουν, αφήνοντας χιλιάδες φοιτητές χωρίς στέγη και τροφή. Η απόφαση μη ενίσχυσης του φοιτητικού εισοδήματος, οδήγησε σε οικονομική ασφυξία χιλιάδες οικογένειες καθώς ήταν αδύνατο να αποπληρώσουν τα ενοίκια και τους αυξημένους λογαριασμούς. Παράλληλα η διαδικασία της τηλεκπαίδευσης, δημιούργησε νέες, ψηφιακές αυτήν την φορά ανισότητες, ενώ διάφορες νομοθετικές παρεμβάσεις όπως τα όρια φοίτησης εισήγαγαν περαιτέρω ταξικούς φραγμούς στην εκπαίδευση.

Δεν μπορεί να υπάρξει σοβαρό αριστερό σχέδιο για τα πανεπιστήμια, χωρίς να θέτει στον πυρήνα του την ικανοποίηση των πάγιων αναγκών φοίτησης. Είναι επιτακτική ανάγκη, η διαμόρφωση ενός ολιστικού σχεδίου για την αντιμετώπισης της ανθρωπιστικής κρίσης και συγκεκριμένα, την άρση των ταξικών αποκλεισμών. Σε αυτήν την κατεύθυνση απαιτείται η αύξηση του κατώτατου μισθού και η ρύθμιση του πλαισίου εργασίας έτσι ώστε να μην υπάρξει στο μέλλον ούτε μία ώρα απλήρωτης εργασίας. Ενώ παράλληλα είναι πιο αναγκαίο από ποτέ ένα σχέδιο συνολικής αναδιάταξης της φοιτητικής μέριμνας, χωρίς εργολαβίες, στηριζόμενο αποκλειστικά σε δημόσιους πόρους.

**Η δημοκρατία ως σκοπός αλλά και μέσο.**

Για την κυβέρνηση της ΝΔ, η δημοκρατία αποτελεί πρόβλημα. Γνωρίζει ότι ο λόγος που αυτήν την στιγμή δεν έχουμε ιδιωτικά πανεπιστήμια οφείλεται στους αγώνες του φοιτητικού κινήματος. Θυμάται πολύ καλά τις φοιτητικές καταλήψεις την περίοδο 06-07, όπου παρά τον δυσμενή συσχετισμό, απέτρεψαν την αναθεώρηση του Άρθρου 16. Επιχειρεί με την κατάργηση του ασύλου και τον χουντικής κοπής νόμο Κεραμέως-Χρυσοχοΐδη, να εμπεδώσει προκαταβολικά τον φόβο, την επιτήρηση και την τιμωρία σε όλα τα μέλη της ακαδημαϊκής κοινότητας. Παράλληλα με την καταπάτηση του αυτοδιοίκητου χαρακτήρα και την επαναφορά των Συμβουλίων Ιδρύματος που προωθεί, επιχειρεί να αλλάξει άρδην το δημοκρατικό χαρακτήρα διοίκησης των πανεπιστημίων και να ανοίξει διάπλατα την πόρτα στην αγορά.

Όμως το πανεπιστήμιο αποτελεί έναν χώρο γνώσης και εξέλιξης της επιστήμης μέσα στον οποίο λαμβάνουν χώρα κοινωνικές διεργασίες, γεγονός που δεν μπορεί να συνάδει με την καταστολή και την κρατική βία. Η αμφισβήτηση και η ελευθερία αποτελούν αναπόσπαστες κινητήριες δυνάμεις της εξέλιξης της επιστήμης. Η γνώση γεννά την αμφισβήτηση που σπάει τα όρια του κυρίαρχου, δημιουργεί κίνηση και ριζοσπαστισμό καθώς αμφισβητεί τους κανόνες και αναζητά εξαιρέσεις.

Τα δημόσια αγαθά όπως και η παιδεία βελτιώνονται, γίνονται καλύτερα όταν εκδημοκρατίζονται περαιτέρω. Όταν δηλαδή, δημιουργείται ένα θεσμικό πλαίσιο και μια κουλτούρα δημοκρατίας, συμμετοχής, διαλόγου και αλληλοσεβασμού. Η επαναθεμελίωση της Δημοκρατίας, θα διαμορφώσει μελλοντικούς επιστήμονες-εργαζόμενους που λειτουργούν, σκέφτονται και δρουν δημοκρατικά. Έχουν συλλογικές αναπαραστάσεις και τολμούν να διεκδικούν τα δικαιώματα τους.

**Κερδίζουμε την μάχη στα πανεπιστήμια, ρίχνουμε την κυβέρνηση Μητσοτάκη**

Ο ΣΥΡΙΖΑ-ΠΣ και η Νεολαία ΣΥΡΙΖΑ οφείλουν το επόμενο διάστημα να συνεχίσουν τη μάχη, κόντρα στη συντήρηση και τον αυταρχισμό. Είναι μια μάχη σκληρή, όμως αναγκαία για να ανατραπεί ο μαύρος συσχετισμός εντός των Ελληνικών Πανεπιστημίων. Ο δρόμος αυτός, εκκινεί από την οργάνωση των αγώνων ενάντια στις κυβερνητικές πολιτικές. Οι οργανωμένες δυνάμεις μας το προηγούμενο διάστημα, συγκρότησαν μέτωπο ενάντια στον νόμο Κεραμέως-Χρυσοχοΐδη. Μέσα από την ενότητα, τις αγωνιστικές κινητοποιήσεις και την ανάπτυξη πολύμορφων δράσεων, αποτρέψαμε την είσοδο της πανεπιστημιακής αστυνομίας γεγονός που προκάλεσε τριγμούς στους κυβερνητικούς σχεδιασμούς.

Αυτή τη στιγμή βρισκόμαστε εν όψει κατάθεσης νέου νομοσχεδίου που θα επιχειρήσει να επαναφέρει τα Συμβούλια Ιδρύματος, να κατακερματίσει τα πτυχία και να αναδιαρθρώσει βίαια τον ακαδημαϊκό χάρτη. Παράλληλα κυβερνητικές δηλώσεις περί κατάργησης των φοιτητικών παρατάξεων και συγκρότησης ενιαίων ψηφοδελτίων, θέτουν επί τάπητος το δικαίωμα των μελών της ακαδημαϊκής κοινότητας και ειδικότερα των φοιτητών/-τριών, να οργανώνονται σε συλλόγους μέσα από τους οποίους εκπροσωπούνται και υπερασπίζονται τα συμφέροντά τους. Είναι χρέος μας να οργανωθούμε ξανά, ώστε να μην επιτρέψουμε στη κυβέρνηση Μητσοτάκη να ισοπεδώσει ότι απέμεινε.

Μέσα σε αυτό το πλαίσιο, θα διεξαχθούν οι φετινές φοιτητικές εκλογές και γι’ αυτόν ακριβώς το λόγο λαμβάνουν κρίσιμο χαρακτήρα. Εδώ δε φτάνει απλώς να αντιπαρατεθούμε με τα κυβερνητικά σχέδια, αλλά και να κοιτάξουμε κατάματα την κατάσταση στην οποία έχει περιέλθει ο φοιτητικός συνδικαλισμός. Είναι αναγκαίο να ανοίξει η συζήτηση για την ανασυγκρότηση των δομών του φοιτητικού κινήματος και την επανασύσταση της ΕΦΕΕ. Με ορίζοντα τις εκλογές στους συλλόγους οφείλουμε να απευθύνουμε ένα ευρύ κάλεσμα συστράτευσης με κόσμο και οργανωμένες δυνάμεις που δώσαμε κοινές μάχες το προηγούμενο διάστημα. Να επιδιώξουμε εκλογικές συμμαχίες που θα εδράζονται σε ένα πλαίσιο υπεράσπισης του Δημοσίου, Δωρεάν και Δημοκρατικού Πανεπιστημίου. Πρέπει να αλλάξουμε, το συσχετισμό στα Ιδρύματα για να ανοίξουμε το δρόμο ώστε η επόμενη αριστερή-προοδευτική κυβέρνηση να βρει πρόσφορο έδαφος και να κάνει πράξη τις ριζοσπαστικές τομές που έχει ανάγκη ο χώρος της τριτοβάθμιας εκπαίδευσης.

**Η Επόμενη φορά πρέπει να είναι αλλιώς**

Η νέα ριζοσπαστική δεξιά εκδοχή της Νέας Δημοκρατίας παρουσιάζεται πλήρως αποενοχοποιημένη. Δεν έχει πρόβλημα να προχωρά αυταρχικές και αντικοινωνικές παρεμβάσεις, που καμία δεξιά κυβέρνηση υπό το βάρος της μεταπολίτευσης, δεν τόλμησε να κάνει. Την επόμενη φορά που η Αριστερά θα αναλάβει την διακυβέρνηση της χώρας, για να προχωρήσει στις αναγκαίες τομές και ρήξεις, θα πρέπει να κάνει αυτό που φαντάζει σήμερα ανέφικτο, εφικτό.

Δεν αρκεί η κατάργηση της πανεπιστημιακής αστυνομίας, εάν δεν υπάρξει εκ νέου το άσυλο που θα διασφαλίζει τις ακαδημαϊκές ελευθερίες και το δικαίωμα στην αμφισβήτηση. Εάν δεν εμβαθύνουμε την δημοκρατία σε κάθε πτυχή οργάνωσης και λειτουργίας των ιδρυμάτων, ξεκινώντας από τον τρόπο διοίκησης. Πρέπει να προχωρήσουμε. Δεν αρκεί η κατάργηση της ΕΒΕ εάν δεν θέσουμε ισχυρές δημόσιες βάσεις στην επαγγελματική εκπαίδευση δίνοντας διέξοδο σε χιλιάδες νέους που τελούν όμηροι των εργολάβων της γνώσης. Εάν δεν δώσουμε το δικαίωμα στους πολλούς να σπουδάζουν δωρεάν. Και πώς θα σπουδάσουν δωρεάν χωρίς να καλύπτονται οι πάγιες ανάγκες; Δεν αρκούν οι αποσπασματικές επιδοματικές παρεμβάσεις. Πρέπει να συγκρουστούμε με τα ιδιωτικά συμφέροντα και να επενδύσουμε αποφασιστικά στην αναδιαμόρφωση της φοιτητικής μέριμνας. Να επενδύσουμε σε νέες υποδομές και προσωπικό. Πρέπει να λάβουμε πρωτοβουλίες προκειμένου να σταματήσει εδώ και τώρα το brain drain. Να προχωρήσουμε στην αναγκαία ανανέωση του ακαδημαϊκού προσωπικού και να δημιουργήσουμε ένα πλαίσιο αξιοπρέπειας για τους νέους ερευνητές.

Δεν αρκεί να τα πούμε καλά. Αλλά αυτήν την φορά να τα κάνουμε καλύτερα. Πλήρως αποενοχοποιημένοι και μη φοβούμενοι τις ρήξεις, για μια καλύτερη ζωή εδώ και τώρα.

**Λαμπαδάς Ευθύμης,** μέλος Κ.Σ. νεολαίας ΣΥΡΙΖΑ – Υπεύθυνος ΑΕΙ

**Λουκάς Ζάχαρης,** μέλος Κ.Σ. νεολαίας ΣΥΡΙΖΑ – Γραμματέας οργανώσεων Σπουδάζουσας Αθήνας

**Στέργιος Γρηγορίου,** μέλος Κ.Σ. νεολαίας ΣΥΡΙΖΑ – Γραμματέας οργανώσεων Σπουδάζουσας Θεσσαλονίκης

**Λευτέρης Καρδαράς,** μέλος Κ.Σ. νεολαίας ΣΥΡΙΖΑ – Υπεύθυνος οργάνωσης Σπουδάζουσας Πάτρας